Danmarks forsvarende europamestre i golf for drenge vandt lørdag deres anden kamp i træk ved EM i Slovenien og sluttede dermed på femtepladsen. Danmark besejrede Italien 3,5-1,5. Lucas Bjerregaard, Frederikshavn Golf Klub, bidrog til gevinsten med en 2-0 sejr over Claudio Vigani. Lucas var én ned efter ni huller, men sluttede stærkt. Pigerne spillede lørdag også om femtepladsen ved EM i Skotland. Danmark vandt sikkert 4-1 over Tyskland. Daisy Nielsen, Frederikshavn Golf Klub, vandt 4-3 i både foursome og single. Lucas Bjerregaards næste opgave er den mest prestigefyldte amatørturnering i Danmark, DIAC (Danish International Amateur Championship) i Silkeborg. Her er han forsvarende mester. Turneringen begynder på fredag. Daisy Nielsen deltager i den kommende weekend i Evian Masters Junior Cup i Frankrig. Her får hun også selskab af lillebror Daniel.

Referat:
Daisy Nielsen og Lukas Bjerregaard fra Frederikshavn Golf Klub var med til at spille en femteplads hjem til de danske piger og drenge ved EM.